Eurodeputatul Cătălin Ivan a trimis oficial solicitarea de excludere a PSD din grupul socialiștilor europeni pe care, de altfel, îi acuză că nu au avut nicio reacție până acum în legătură cu violențele din 10 august de care se fac responsabile Guvernul și partidul lui Dragnea. Ivan mai spune că amânarea unei dezbateri în grupul socialiștilor europeni ar echivala cu un gir dat „celui mai nociv regim politic” din Europa.





Ivan mai spune că, în cazul în care nu va avea loc o dezbatere pe această temă, va demisiona din grup.







”Pentru că până acum a lipsit o reacție fermă a conducerii PES sau a Grupului S&D, deși ne aflăm la o luna de la evenimentele tragice din Piață Victoriei, și pentru că orice zi în plus cu acest partid la guvernarea României înseamnă un pericol imens pentru noi toți, o amânare a unei discuții în grupul nostru politic ar însemna o susținere tacită, un gir dat celui mai nociv regim politic din Europa în acest moment. Prin urmare, atașez alături de solicitarea excluderii PSD din Grupul Alianței Progresiste a Socialiștilor și Democraților Europeni și, în eventualitatea în care nu se ia nicio decizie, demisia mea din acest grup începând cu dată de 1 octombrie 2018. Consider că, după 15 ani de politică de stânga și 9 ani de muncă în acest grup pentru a promova valori precum libertatea, solidaritatea, echitatea socială sau lupta împotriva corupției, orice zi în care PSD rămâne în acest grup înseamnă o compromitere a eforturilor noastre comune de până acum”, a scris europarlamentarul, pe Facebook.







Solicitarea de excludere a PSD a fost trimisă tuturor membrilor grupului, pe mail. Cătălin Ivan le explică colegilor săi ce s-a întâmplat pe 10 august, afirmând că este inadmisibil că aceștia nu au avut nicio luare de poziție deși a trecut o lună de la incidente:







”În dată de 10 august a avut loc un protest al românilor care muncesc și locuiesc în țări membre ale Uniunii Europene. Acest protest pașnic a fost transformat într-o lupta de stradă extrem de violență între jandarmi și grupuri organizate infiltrate în rândul protestatarilor după un scenariu pregătit din timp de oameni fideli lui Liviu Dragnea din Ministerul Afacerilor Interne. Trebuie menționat că președintele PSD, primul ministru, ministrul de interne și șeful jandarmeriei sunt toți din Teleorman, ultimii trei având singură calitate obediență față de Liviu Dragnea. Acestui scenariu au căzut victime mii de femei, bătrâni și copii nevinovați, urmările expunerii la gazul folosit de forțele de ordine sunt greu de anticipat, tot mai mulți ajungând la spital cu probleme respiratorii sau de piele. Armele și tehnicile folosite de jandarmerie au fost la limita legii, dacă nu ilegale, o anchetă aflându-se în acest moment în desfășurare. Dincolo de partea legală, democrația din România a primit o lovitură extrem de dura din partea partidului care, conform valorilor noastre comune, ar trebui să fie garantul democrației și a libertății de exprimare”